香港再出發大聯盟

香港再出發大聯盟係由兩個前香港特首董建華同梁振英牽頭嘅政治聯盟，2020年5月5號成立，有1,545名共同發起人，網羅絕大部分建制派名人、商界人士，全國人大常委譚耀宗出任秘書長。大聯盟喺2020年初開始構思，聲稱想凝聚各階層力量助香港走出困境。

爭議

疑打壓高登音樂台事件 
2020年5月，高登音樂台發布片段，指佢哋 YouTube 頻道被由香港再出發大聯盟投訴至刪除，疑涉及高登音樂台發表作品《再出殯》，揶揄聯盟主題曲《再出發》有關。成員「漏奶」表示完全唔明白點解，認為《再出殯》同《再出發》係兩首完全唔同嘅歌，批評聯盟係政棍，連少少創意都容納唔到。

主題曲影片涉嫌侵犯版權事件 
喺大聯盟成立當日，聯盟發表咗由周柏豪、泳兒等歌手合唱嘅主題曲《再出發》，不過影片違規使用咗香港獨立音樂表演場地Hidden Agenda嘅演出畫面，三度被YouTube下架，最終聯盟刪除咗有關音樂場地畫面後重新上載，但就堅持話無侵權。

香港政治聯盟
香港建制派組織
香港智庫